Google ในวันนี้ เป็นเพียง 1% ของ Google ในอนาคต
เบื้องหลังความสำเร็จของทุกบริษัทมาจากคน  หากพูดถึง Apple ทุกคนน่าจะนึกถึงสตีฟ จ็อบส์ หากพูดถึง Facebook ทุกคนน่าจะนึกถึงมาร์ค ซักเคอร์เบิร์กส์ และหากพูดถึง Tesla ทุกคนคงนึกถึงอีลอน มัสก์ แต่หากพูดถึง Google หลายคนอาจไม่แน่ใจ..  หลายคนอาจรู้ว่าผู้ก่อตั้ง Google มี 2 คน ชื่อแลร์รี เพจ และ เซอร์เก บริน  แต่น้อยคนจะรู้ว่าที่มาของ Google จริงๆ เป็นอย่างไร  ลงทุนแมนจะเล่าให้ฟัง
12 ก.พ. 2561

Google ในวันนี้ เป็นเพียง 1% ของ Google ในอนาคต / โดย ลงทุนแมน
เบื้องหลังความสำเร็จของทุกบริษัทมาจากคน
หากพูดถึง Apple ทุกคนน่าจะนึกถึง สตีฟ จ็อบส์
หากพูดถึง Facebook ทุกคนน่าจะนึกถึง มาร์ค ซักเคอร์เบิร์ก
และหากพูดถึง Tesla ทุกคนคงนึกถึง อีลอน มัสก์
แต่หากพูดถึง Google หลายคนอาจไม่แน่ใจ..
หลายคนอาจรู้ว่าผู้ก่อตั้ง Google มี 2 คน ชื่อแลร์รี เพจ และ เซอร์เก บริน
แต่น้อยคนจะรู้ว่าที่มาของ Google จริงๆ เป็นอย่างไร
ลงทุนแมนจะเล่าให้ฟัง
คงไม่มีใครไม่รู้จัก Google
Google มีผลิตภัณฑ์หลากหลาย ได้แก่ Search, YouTube, Android, Gmail, Google Maps และ Google Chrome
ผลิตภัณฑ์ทั้ง 6 มีผู้ใช้มากกว่า 1,000 ล้านคน
Google จึงเป็นหนึ่งในบริษัทที่มีคนใช้ผลิตภัณฑ์มากที่สุดในโลก
Google เริ่มจากโปรเจกต์สมัยเรียนปริญญาเอกของ แลร์รี เพจ
โปรเจกต์นั้นมีชื่อว่า BackRub และมีเทคโนโลยีเบื้องหลังที่เรียกว่า PageRank (ตั้งตามชื่อ แลร์รี เพจ)
หลังพัฒนา BackRub ได้ไม่นานเซอร์เก บริน ก็เข้ามาร่วมโปรเจกต์นี้กับ แลร์รี เพจ
จึงอาจกล่าวได้ว่า แม้จะมีผู้ก่อตั้ง 2 คน แต่ผู้ตั้งต้นโปรเจกต์นี้คือแลร์รี เพจ
แลร์รี เพจ เคยเป็น CEO ของ Google ถึง 2 ครั้ง
ครั้งแรกตอนเริ่มก่อตั้ง และอีกครั้งในวันที่ Google มีปัญหาภายในบางอย่าง
แลร์รี เพจ จึงเป็นเหมือน สตีฟ จ็อบส์ ของบริษัท Google
 
เป็นทั้งผู้ก่อตั้ง เป็นทั้ง CEO และเป็นผู้ขับเคลื่อนที่ทำให้ Google เป็นบริษัทอย่างที่เราเห็นในทุกวันนี้
นอกจากนี้ แลร์รี เพจ ยังเป็นเพื่อนสนิทคนหนึ่งของ อีลอน มัสก์ อีกด้วย
แลร์รี เพจ เป็นคนยังไง?
ทำไมเขาจึงไม่มีชื่อเสียงเหมือนกับ สตีฟ จ็อบส์ หรือ อีลอน มัสก์?
และอะไรคือแรงบันดาลใจให้เขาสร้าง Google ขึ้นมา?
พ่อและแม่ของ เพจ เป็นศาสตราจารย์สอนวิชาวิทยาคอมพิวเตอร์ที่มหาวิทยาลัยมิชิแกน
สิ่งที่ทั้ง 2 ชอบ คือการซื้อนิตยสารคอมพิวเตอร์มาสุมไว้เต็มบ้าน
ทำให้ เพจ สนใจวิทยาศาสตร์และคอมพิวเตอร์มาตั้งแต่เด็ก
เมื่ออายุ 12 ปี เพจไ ด้อ่านเรื่องราวของนักวิทยาศาสตร์คนหนึ่ง
ชายคนนั้นคือ นิโคล่า เทสล่า หนึ่งในไอดอลของ อีลอน มัสก์ และเป็นที่มาของชื่อบริษัท Tesla
เทสล่า เป็นนักประดิษฐ์ และเคยสร้างผลงานให้กับบริษัทของ โทมัส เอดิสัน
แต่แม้ว่าจะเป็นยอดนักประดิษฐ์ เทสล่า กลับล้มเหลวในเชิงธุรกิจ
เทสล่า เป็นมีผู้มีส่วนร่วมในการคิดค้น มอเตอร์, วิทยุ, เครื่อง X-ray และกระแสไฟฟ้า
แต่เขาถูกแย่งเครดิตไปทั้งหมด เขาถูกนักธุรกิจเอาเปรียบ และถูกหักหลังมาตลอดชีวิต
ในวันที่ เทสล่า เสียชีวิต มีน้อยคนที่รู้ว่าเขาได้สร้างอะไรไว้ให้กับโลกบ้าง
เมื่อ แลร์รี เพจ ได้อ่านประวัติของเทสล่า เขาก็ร้องไห้ออกมา
แลร์รี เพจ ฝันอยากเป็นนักประดิษฐ์อย่าง เทสล่า แต่ แลร์ลี เพจ ไม่อยากมีชีวิตอย่าง เทสล่า..
เขาจึงได้เรียนรู้ว่า หากอยากสร้างสรรค์สิ่งดีๆ ให้กับโลก เป็นนักประดิษฐ์ที่ดีอาจไม่พอ
แต่จำเป็นที่จะต้องสร้างธุรกิจที่ดีไปพร้อมกันด้วย
ในปี 1998 บริษัท Google ก่อตั้งขึ้นผ่านการระดมทุนจากเพื่อนและครอบครัวของ แลร์รี เพจ และ พาร์ตเนอร์ของเขา เซอร์เก บริน
แลร์รี เพจ ฉายแววเป็นนักประดิษฐ์มาตั้งแต่เด็ก ในสมัยเรียน เขาเคยสร้างปริ้นเตอร์ทั้งเครื่องจากตัวต่อเลโก้
แต่ แลร์รี เพจ เป็นคนไม่ชอบเข้าสังคม (Introvert)
การจับคู่กับ เซอร์เก บริน ที่เข้าสังคมได้ดีกว่าเขามาก จึงเป็นการจับคู่ที่ลงตัว
เพจ และ บริน ให้ความสำคัญกับเรื่องพนักงานมากๆ
ในช่วงแรก ผู้ก่อตั้งทั้ง 2 คน จะเป็นผู้สัมภาษณ์พนักงานทุกคนด้วยตัวเอง
อีกเรื่องที่ เพจ และ บริน ให้ความสำคัญมากคือเรื่องผลิตภัณฑ์
พนักงานมากกว่าครึ่งของ Google จึงเป็นวิศวกร ทำหน้าที่สร้างหรือปรับปรุงผลิตภัณฑ์
บริษัท Google เติบโตเร็วมาก พนักงานก็มากขึ้นเรื่อยๆ บริษัทจึงจำเป็นต้องมีพนักงานระดับผู้จัดการมากขึ้น
ในปี 2000 Google ยังมีพนักงานไม่ถึง 100 คน เพจ จึงสามารถที่จะทำงานกับวิศวกรทุกคน โดยไม่ต้องผ่านผู้ดูแลโปรเจกต์
1 ปีต่อมา..
ในปี 2001 Google มีผู้ใช้บริการมากกว่า 1 ล้านคน มีพนักงานกว่า 400 คน ทำให้ต้องจ้างผู้จัดการดูแลโปรเจกต์ 6 คน
แลร์รี เพจ มองว่าการมีผู้ดูแลโปรเจกต์เป็นปัญหา เพราะ Google รับเฉพาะวิศวกรที่เก่งที่สุดอยู่แล้ว คนเหล่านี้ไม่ต้องการผู้จัดการ และผู้จัดการส่วนใหญ่ก็ไม่มีความรู้ด้านวิศวกรรม
ในกลางปี 2001 เขาจึงตัดสินใจไล่ผู้ดูแลโปรเจกต์ออกทั้งหมด
นักลงทุนรายใหญ่ของ Google ไม่พอใจกับปัญหาที่เกิดขึ้น
ทุกคนลงความเห็นว่า แลร์รี เพจ ยังไม่พร้อมที่จะเป็น CEO จึงกดดันให้บริษัทรับ CEO คนใหม่
คนที่นักลงทุนชอบคือ เอริก ชมิดต์
ชมิดต์ ไม่เพียงมีประสบการณ์เป็น CEO ของบริษัทเทคโนโลยีมาก่อน แต่เขายังเป็นวิศวกรคอมพิวเตอร์ด้วย
แลร์รี เพจ จึงยอมยกตำแหน่ง CEO ให้ชมิดต์
โชคดีที่ เพจ บริน และ ชมิดต์ ทำงานเข้าขากัน ทำให้ เพจ ไม่ถูกไล่ออกจากบริษัทที่ตัวเองก่อตั้งเหมือนกับ จ็อบส์
ชมิดต์ ทำหน้าที่ CEO ได้อย่างดี พา Google เข้าตลาด และทำให้บริษัทเติบโตในทุกมิติ
แลร์รี เพจ ยังคงมีบทบาทในการตัดสินใจสำคัญของ Google เช่น การซื้อ YouTube ในปี 2006
แต่ในช่วงเวลาเดียวกัน แลร์รี เพจ ก็เบื่อหน่ายกับการบริหารบริษัทแบบ day to day
เขาหันไปทำสิ่งที่เขาอยากทำ คือทดลองประดิษฐ์สิ่งใหม่ๆ
หนึ่งในผลิตภัณฑ์ที่ เพจ สร้างขึ้นในช่วงนั้นคือ Android
เพจ ใช้เงินของบริษัทประมาณ 1,600 ล้านบาท ซื้อบริษัท Android และร่วมพัฒนาผลิตภัณฑ์กับ แอนดี้ รูบิน ผู้ก่อตั้ง Android
แลร์รี เพจ จึงนับได้ว่าเป็นคนบุกเบิก 2 ใน 3 ผลิตภัณฑ์ที่สำคัญที่สุดของ Google คือ Search และ Android (อีกผลิตภัณฑ์หนึ่งคือ YouTube)
ในปี 2010 เอริค ชมิทต์ ทำให้ Google กลายเป็นบริษัทยักษ์ใหญ่
มีกำไร 272,000 ล้านบาท มีมูลค่าตลาด 5.76 ล้านล้านบาท และมีพนักงานถึง 24,000 คน
แต่ความใหญ่ของ Google นี้เอง ทำให้พนักงานของบริษัทรู้สึกเปลี่ยนไป
พนักงานหลายคนรู้สึกว่า Google กลายเป็นบริษัทใหญ่ที่เชื่องช้า ไม่ทันต่อการเปลี่ยนแปลง
วิศวกรจำนวนมากเลือกที่จะลาออกจาก Google และหันไปทำงานกับ Facebook แทน
ในปี 2010 พนักงานของ Facebook มี 1,700 คน
มีถึง 142 คน เคยทำงานที่ Google มาก่อน
ปัญหานี้ทำให้ แลร์รี เพจ กังวล
ทรัพยากรที่สำคัญที่สุดของ Google คือคน และคนเก่งเหล่านั้นกำลังเบื่อหน่ายบริษัท เหมือนกับที่ แลร์รี เพจ เคยเบื่อ
แลร์รี เพจ กลัวว่าความใหญ่จะทำให้ Google กลายเป็นบริษัทอย่าง Yahoo ที่เคยพ่ายแพ้ Google อย่างหมดรูป
ในการประชุมครั้งหนึ่ง ทีมวิศวกรทีมหนึ่งกำลังนำเสนอผลิตภัณฑ์ใหม่ ที่น่าจะช่วยให้ตัวเลขผลกำไรของบริษัทดีขึ้น
ผู้บริหารคนอื่นๆ ชอบการนำเสนอผลิตภัณฑ์นี้ แต่ แลร์รี เพจ กลับโพล่งขึ้นมาในที่ประชุม..
“ไม่” แลร์รี เพจ พูดเสียงเรียบ “พวกเราไม่ทำอะไรแบบนี้”
“พวกเราสร้างผลิตภัณฑ์ที่ช่วยแก้ปัญหาให้ผู้ใช้หลักร้อยล้านคน”
“แอนดรอยด์, จีเมล, กูเกิลแมปส์, กูเกิลเสิร์ช นั่นคือสิ่งที่พวกเราทำ เราสร้างผลิตภัณฑ์ที่คนขาดมันไม่ได้ แต่นี่ไม่ใช่”
คำพูดของเขาทรงพลังมากพอที่จะทำให้เกิดการเปลี่ยนแปลง
เอริค ชมิดต์ รู้ตัวจึงถอยออกจากตำแหน่ง CEO
ในปี 2011 แลร์รี เพจ กลับมารับตำแหน่ง CEO ของบริษัท Google
แต่ครั้งนี้เขาไม่เหมือน แลร์รี เพจ คนเดิมที่เคยสั่งไล่ผู้ดูแลโปรเจกต์ออกทั้งหมดในปี 2001
สตีฟ จ็อบส์ เรียนรู้จากการถูกไล่ออกจาก Apple
แลร์รี เพจ เองก็เรียนรู้จากการถูกกดดันให้ลงจากตำแหน่ง CEO เช่นกัน
แลร์รี เพจ เปลี่ยนผังองค์กรใหม่ครั้งใหญ่ เพื่อให้ Google กลับมาเป็นบริษัทที่ดึงดูดคนเก่งอีกครั้งหนึ่ง
ตั้งแต่ปี 2012 ถึงปัจจุบัน นิตยสาร Fortune จัดอันดับให้ Google เป็นแชมป์บริษัทที่น่าทำงานที่สุดในโลก 6 ปีติดต่อกัน
ในปัจจุบัน แลร์รี เพจ ดำรงตำแหน่ง CEO ของ Alphabet บริษัทแม่ของ Google และยกตำแหน่ง CEO ของ Google ให้ ซุนดาร์ พิชัย ผู้บริหารชาวอินเดีย
แลร์รี เพจ ฝันว่าอยากสร้างบริษัทที่สร้างสรรค์สิ่งต่างๆ ให้กับโลกเหมือนกับ นิโคล่า เทสล่า
หลายคนคงมองว่า Google น่าจะทำให้ความฝันของ แลร์รี เพจ เป็นจริงแล้ว
แต่ที่น่าสนใจคือ
แลร์รี เพจ ไม่คิดแบบนั้น..
แลร์รี เพจ ให้สัมภาษณ์ว่าเขาอยากเห็น Google มีพนักงาน 1 ล้านคน
และบอกว่าสิ่งที่ Google ทำได้ในวันนี้ เป็นเพียง 1% ของสิ่งที่ Google น่าจะทำได้
(We're at maybe 1% of what is possible.)
บางคนอาจชื่นชอบความฝันของ อีลอน มัสก์ ที่อยากจะเห็นมนุษย์ขยายเผ่าพันธุ์ไปยังดาวดวงอื่น
แต่บางคนอาจชื่นชอบความฝันที่เรียบง่ายกว่า ของ แลร์รี เพจ
ความฝันที่อยากจะเห็นโลกใบนี้น่าอยู่ขึ้น..
----------------------
<ad> ถ้าอยากรู้ว่า Google เก็บข้อมูลอย่างไร ระบบ Cloud คืออะไร
เรามีบริการวางระบบ File Server NAS Storage ซึ่งเป็นระบบ Cloud เข้าถึงข้อมูลได้ทุกที่ ทุกอุปกรณ์
เหมาะสำหรับธุรกิจขนาดเล็ก SME จนถึงธุรกิจขนาดใหญ่ ที่ต้องการระบบเก็บข้อมูลส่วนตัว ซึ่งติดตั้งภายในออฟฟิศ โดยสามารถกำหนดสิทธิ์ผู้ใช้งานได้ กู้ไฟล์ข้อมูลคืนได้ และ มีระบบ Chat ส่วนตัวภายในบริษัท
Clip อธิบายระบบ NAS ดูได้ที่นี่
สนใจติดต่อปรึกษาได้ที่ บริษัท บีแนสดอทเน็ต จำกัด
โทร : 098-912-8918
Email : 
FB : 
----------------------
Reference
-
-
-
-
[4309].